**ИНФОРМАЦИЈА О ОБРАДИ ПОДАТАКА О ЛИЧНОСТИ**

У овом документу описана је обрада података о личности, a у вези са прикупљањем података приликом уношења, рада, вођења и коришћења централног информационог система у области угоститељства и туризма (Е-туриста), његовој садржини и врсти података у складу са чл. 23. и 24. Закона о заштити података о личности („Службени гласник РС”, број 87/18).

Министарство туризма и омладине као руковалац података даје:

# **ОБАВЕШТЕЊЕ О ОБРАДИ ПОДАТАКА О ЛИЧНОСТИ**

**1. Идентитет и контакт подаци руковаоца**

Министарство туризма и омладине

Адреса: Немањина 22-26, 11000 Београд, Србија

ПИБ: 113344555

Електронска презентација Министарства

<https://mto.gov.rs/tekst/308/sektor-za-turizam.php>

**2. Предмет, сврха и правни основ обраде**

Податке о личности руковалац обрађује у сврху извршења послова из делокруга своје надлежности, успостављања централног информационог система у области угоститељства и туризма Е-туриста (у даљем тексту: ЦИС). ЦИС је јединствен и централизовани електронски информациони систем који садржи све релевантне податке о пружаоцима услуге смештаја и објектима за смештај, преко кога се врши њихова евиденција и уносе други подаци проистекли из обављања угоститељске, наутичке и ловнотуристичке, односно туристичке делатности или услуга у туризму.

Предмет обраде података о личности је извршавање законских обавеза руковаоца у складу са Законом о угоститељству („Службени гласник РС”, број 17/19), Законом о туризму („Службени гласник РС”, број 17/19) и законом којим се уређује заштита података о личности.

Сврха обраде података је вођење евиденције од стране руковаоца на прописан начин, а која може да садржи: име и презиме, јединствени матични број грађана, дан, месец и годину рођења, адресу становања, као и друге релевантне податке.

Обрада података од стране руковаоца врши се у електронској форми у оквиру централног информационог система или другог информационо-комуникационог система, у форми аудио-видео записа и фотографија, као и у папирној форми у облику регистара, картотека и другом облику, у складу са законом којим се уређује заштита података о личности.

**3. Подаци који се уносе у ЦИС** ближе су уређениЗаконом о угоститељству, Законом о туризму и **Правилником о начину уношења, рада, вођења и коришћења централног информационог система и његовој садржини и врсти података** („Службени гласник РС”, бр. 87/20, 67/21, 58/23 и 26/25), који је организован у више тематскох целина.

* У тематску целину угоститељства угоститељ уноси податке за кориснике услуге смештаја и то:

1) за домаће држављане: име и презиме, дан, месец и годину рођења, јединствени матични број грађана, адресу становања, врсту пружене услуге, податке о смештајној јединици, датум и час доласка и одласка, начин и разлог доласка, као и друге релевантне податке;

2) за стране држављане: име и презиме, дан, месец и годину рођења, држављанство, врсту, број и датум издавања стране путне исправе, датум и место уласка у Републику Србију, датум до ког је одобрен боравак у Републици Србији, врсту пружене услуге, податке о смештајној јединици, датум и час доласка и одласка, начин и разлог доласка, као и друге релевантне податке.

* У тематску целину туризма туристичка агенција уноси податке о путницима садржане у уговору о продатим туристичким путовањима, који подаци су садржани и у издатим потврдама о гаранцији путовања. С тим у вези, туристичка агенција уноси податке о имену и презимену, адреси, броју телефона и email адреси путника.

Подаци се уносе на основу личне исправе или друге јавне исправе са фотографијом, а за малолетна лица на основу других одговарајућих докумената.

**4. Лица која користе податке**

Приступ свим функционалностима ЦИС-а и унетим подацима имају администратори система код руковаоца.

Изузетно, приступ унетим подацима имају и:

1. Туристички инспектори, као и овлашћени инспектори јединица локалне самоуправе, у складу са законом и у оквиру својих овлашћења, према субјектима чије пословање и поступање надзиру.
2. запослено, односно радно ангажовано лице у Министарству, на основу додељеног корисничког налога у случају извођења доказа за потребе вођења управних поступака.

Сви корисници са приступом подацима дужни су да поштују прописе о заштити података и поверљивости, као и да приступ користе искључиво у оквиру својих службених овлашћења.

**5. Изношење података о личности и мере заштите**

Руковалац податке обрађује искључиво у Републици Србији и може да их размењује са државним органима, органима аутономних покрајина, органима јединица локалне самоуправе и имаоцима јавних овлашћења, сагласно одредбама Закона о туризму и Закона о угоститељству, као и закона којим се уређује заштита података о личности.

Размена података се врши електронским путем, на контролисан и безбедан начин, уз примену мера заштите у складу са прописима којима се регулише информациона безбедност.

**6. Права која припадају лицу у случају недозвољене обраде**

У складу са прописима којима се уређује заштита података о личности, као и прописима којима се уређује информациона безбедност, предузеће се мере заштите од сваке злоупотребе података о личности које су прописане овим законима.

Лице на које се подаци односе има право да поднесе притужбу Поверенику за информације од јавног значаја и заштиту података о личности ако сматра да је обрада података о његовој личности извршена супротно одредбама Закона о заштити података о личности.

Лице на које се подаци односе има право на судску заштиту, у складу са чланом 84. Закона о заштити података о личности, ако сматра да му је, супротно овом закону, од стране руковаоца или обрађивача радњом обраде његових података о личности повређено право прописано овим законом. Подношење тужбе суду не утиче на право овог лица да покрене друге поступке управне или судске заштите.

**7. Рок чувања**

Подаци о личности се чувају до протока две године од дана прикупљања података о личности, након чега се подаци бришу или анонимизирају.

**8. Контакт подаци лица за заштиту података о личности**

Контакт за питања у вези са обрадом података о личности је: marija.djacic@mto.gov.rs